google/wiki40b huggingface dataset:
Μαρτσέλ Κόρας

Βιογραφικό

Γεννήθηκε στις 14 Μαΐου 1959 στην πόλη Άραντ και έκανε ντεμπούτο στο ρουμανικό πρωτάθλημα το 1977 με την ΟΥΤΑ Άραντ. Η πιο επιτυχημένη του περίοδος ήταν από το 1983 ως το 1988, όταν αγωνίστηκε με την Σπορτούλ και κάτέκτησε το ασημένιο μετάλλιο της ομοσπονδίας το 1986. Το 1984 ήταν πρώτος σκόρερ του πρωταθλήματος με 18 γκολ. Τη σεζόν 1990-91 ήρθε στην Ελλάδα και αγωνίστηκε στον Πανιώνιο, με τον οποίο έπαιξε σε 30 ματς και πέτυχε 2 γκολ. Στη συνέχεια επέστρεψε στη Ρουμανία και τέλειωσε την καριέρα του στην Άραντ το 1995. Συνολικά στην καριέρα του έπαιξε σε 438 ματς και σημείωσε 148 γκολ.

Διεθνής

Ο Κόρας αγωνίστηκε 36 φορές με την εθνική Ρουμανίας και πέτυχε 6 γκολ. Ήταν μέλος της εθνικής ομάδας που μετείχε στο Ευρωπαϊκό πρωτάθλημα 1984.
Αρχαίοι Μακεδόνες

Οι Μακεδόνες είναι αρχαίο ελληνικό φύλο, που στις αρχές της τελευταίας προχριστιανικής χιλιετίας βρίσκονται εγκαταστεστημένοι στην βόρεια Ελλάδα, στην περιοχή βόρεια του Ολύμπου ανάμεσα στον Αλιάκμονα και τον Αξιό. Μεταξύ του 8ου και του 7ου π.Χ. αιώνα, οι Μακεδόνες αφού κυριάρχησαν στα γειτονικά φύλα, τους Πελαγόνες, τους Ελιμιώτες, τους Εορδαίους, τους Αλμωπούς, τους Λυγκηστές, τους Ορέστες κλπ. δημιούργησαν το Μακεδονικό Βασίλειο. Τα επόμενα χρόνια κατάφεραν και αντιμετωπίζαν επιτυχώς τις συχνές επιδρομές των Ιλλυριών. Μιλούσαν την Αρχαία Μακεδονική γλώσσα. Μιλούσαν αποκλειστικά την Κοινή Ελληνιστική από την Ελληνιστική περίοδο και έπειτα.

Ταυτότητα

Ο Ηρόδοτος αναφέρει ότι οι Δωριείς είναι Μακεδονικό φύλο, το οποίο αρχικά κατοικούσε στην Πίνδο. Οι ίδιοι οι Μακεδόνες θεωρούσαν προγόνους τους, τους Ηρακλείδες και η βασιλική δυναστεία των Μακεδόνων, οι Αργεάδες, απέδιδε την καταγωγή της στον πρώτο Δωριέα βασιλιά του Άργους Τήμενο. Οι Μακεδόνες μιλούσαν στην αρχαιότητα την Μακεδονική γλώσσα. Το 504 π.Χ συμμετείχε στους Ολυμπιακούς αγώνες ο βασιλιάς της Μακεδονίας Αλέξανδρος Α΄ όταν απέδειξε στους Ελλανοδίκες την ελληνική καταγωγή του.
Η καταγωγή και η ταυτότητα των Μακεδόνων έχει αποτελέσει αντικείμενο έντονης επιστημονικής συζήτησης τον τελευταίο αιώνα, στην οποία έχουν εκφραστεί διαμετρικά αντιτιθέμενες απόψεις στο εσωτερικό της επιστημονικής κοινότηττας. Σύμφωνα με το Μιλτιάδη Χατζόπουλο, κατά την αρχαιότητα η διάκριση και η αντιπαραβολή Μακεδόνων και Ελλήνων παρέμενε απο αδιάφορη έως ανύπαρκτη όσο αποτελούσε θέμα απλώς εθνολογικού ενδιαφέροντος· εμφανίστηκε μόλις οι Μακεδόνες προσπάθησαν να αναμιχθούν στα πολιτικά πράγματα της νοτίου Ελλάδας και εκφράστηκε απο τους Αθηναίους και έχασε σχεδόν κάθε σημασία μετά τη Ρωμαϊκή κατάκτηση, που τερμάτισε τον ανεξάρτητο ελληνικό πολιτικό βίο. Στο εσωτερικό της Ρωμαϊκής επαρχίας της Μακεδονίας η Μακεδονική ταυτότητα διασώθηκε στο πλαίσιο ενός κοινού ή έθνους έως τουλάχιστον τις αρχές του 4ου αιώνα μ.Χ.. Στην περίοδο αυτή χρονολογείται η τελευταία μαρτυρία εθνοτικού προσδιορισμού ως «Μακεδόνα». Οι διοικητικές μεταβολές που ακολούθησαν κατέστησαν ασαφή τα όρια της «Μακεδονίας» με αποτέλεσμα στις αρχές του 9ου αιώνα το θέμα Μακεδονίας να βρίσκεται στη σημερινή Θράκη.

Μυθολογία

Σύμφωνα με την αρχαία ελληνική μυθολογία, γενάρχης των Μακεδόνων ήταν ο Μακεδνός. Σύμφωνα με τον Ησίοδο, ο Μακεδνός ήταν γιος του Δία και της Θυίας, της κόρης του Δευκαλίωνα και της Πύρρας. Ο Ελλάνικος αργότερα θεωρεί τον Μακεδόνα γιο του Αίολου και εγγονό του Έλληνα, του μυθικού γενάρχη των Ελλήνων.
Νεκρόπολη των κροκοδείλων της Μάαμπντεχ

Περιγραφή

Βρίσκεται στους πρόποδες του όρους Gebel Aboofayda απέναντι από την Μανφαλούτ στην ανατολική όχθη του Νείλου, και σε μικρή απόσταση από τον ποταμό. Ανακαλύφθηκε από τον Ιταλό αρχαιολόγο Παόλο Παντσέρι (Paolo Panceri), καθηγητή της Ανατομίας του πανεπιστημίου της Νάπολης, κατά την διάρκεια εξερευνητικής αποστολής που πραγματοποίησε το έτος 1873-74 σε συνεργασία με το Μουσείο Φυσικής Ιστορίας του Μιλάνου. Πρόκειται για σπήλαιο φυσικής προέλευσης μέσα στο βουνό, που διακλαδώνεται σχηματίζοντας αρκετές κάμαρες ύψους ενός και πλάτους εννέα μέχρι δώδεκα περίπου μέτρων. Στην αρχαία Αίγυπτο οι κάτοικοι της κοιλάδας του Νείλου εναπόθεταν στις κάμαρες αυτές τις σωρούς των νεκρών ιερών κροκοδείλων. 
Το σπήλαιο αρχικά είναι ευρύχωρο, ώστε ο επισκέπτης να έχει πρόσβαση βαδίζοντας κανονικά, ενώ σταδιακά οι διαστάσεις του μικραίνουν τόσο πολύ, που η περαιτέρω διάβαση και πρόσβαση των ιερών χώρων γίνεται δυνατή μόνο σε οριζόντια θέση και μπουσουλώντας. Εκτός των ιερών κροκοδείλων, στο σπήλαιο βρίσκονται τοποθετημένα σώματα νεκρών ανδρών, γυναικών, και παιδιών, σε διάφορες στάσεις. Άλλοι είναι τοποθετημένοι ξαπλωτοί, ενώ άλλοι στέκουν όρθιοι ακουμπισμένοι στους τοίχους του σπηλαίου. Πιστεύεται επίσης ότι το σπήλαιο είχε συληθεί στο παρελθόν από τυμβωρύχους, αφού πολλές από τις μούμιες βρίσκονται διαμελισμένες και τα μέλη τους είναι διασκορπισμένα σε όλο το δάπεδο. 
Το κύριο αξιομνημόνευτο χαρακτηριστικό του σπηλαίου είναι ο μεγάλος αριθμός των ταριχευμένων ιερών κροκοδείλων σε όλες τις κάμαρες του σπηλαίου. Οι μούμιες αυτές είναι τοποθετημένες η μία κοντά και δίπλα στην άλλη, και περιτριγυρισμένοι από μικρούς, νεογνούς κροκόδειλους, ακόμα μεγαλύτερου πλήθους. 
Αναφέρεται, ότι το 1895 το σπήλαιο αυτό δεν είχε εξερευνηθεί ολόκληρο, ενώ πιστεύεται ότι υπάρχει και κύρια είσοδος πρόσβασής του, η οποία ήταν ακόμα άγνωστη.
Αθλητική Ένωση Εσπερίδες Καλλιθέας

Ιστορικό συλλόγου

Ο σύλλογος ιδρύθηκε μετά από τη συγχώνευση των γυναικείων ομάδων του Εσπέρου Καλλιθέας, του Παντζιτζιφιακού Α.Ο., της Α.Ε. Καλλιθέας-Τζιτζιφιών και του τμήματος καλαθοσφαίρισης του Α.Ν.Ο. Γλυφάδας, η οποία διήρκεσε σταδιακά από το 1995 έως το 2003.
Κατά τη δεκαετία του 2000 αποτέλεσε έναν από τους ισχυρότερους συλλόγους της γυναικείας καλαθοσφαίρισης, έχοντας κατακτήσει δύο Πρωταθλήματα Ελλάδος (2006 · 2008), τέσσερα Κύπελλα Ελλάδος (2006 · 2007 · 2008 · 2009) και δύο Double (2006 · 2008).
Τον Ιούνιο του 2012 ανακοινώθηκε η μετονομασία-προσχώρηση των Εσπερίδων στο σύλλογο ανδρικής καλαθοσφαίρισης του δήμου τους, με την ονομασία Γ.Σ. Ίκαρος Καλλιθέας. Ο νέος σύλλογος εξακολούθησε να έχει αντικείμενο αποκλειστικά τη γυναικεία καλαθοσφαίριση, με το βασικό πυρήνα της διοίκησης να παραμένει ίδιος. Ο Ίκαρος αντικατέστησε τις Εσπερίδες στην Α1 Εθνική, εφόσον η υπόστασή του δεν άλλαξε ουσιαστικά.

Ευρωπαϊκή πορεία

Πριν την συγχώνευση των ομάδων που απαρτίζουν το σημερινό σύλλογο, στο Ronchetti Cup είχαν αγωνιστεί τόσο ο Α.Σ. Έσπερος (1998-99) όσο και ο Α.Ν.Ο. Γλυφάδα (2002-03). Οι Εσπερίδες Καλλιθέας έλαβαν μέρος στη διοργάνωση του EuroCup Women την περίοδο 2008-09.
Τόσο κατά την αγωνιστική περίοδο 2008-09 όσο και την 2009-10 ο σύλλογος κέρδισε το δικαίωμα συμμετοχής στο EuroCup Γυναικών κατά την επόμενη αγωνιστική περίοδο, αν και οι ιθύνοντες του συλλόγου αποφάσισαν την άρνηση της πρόσκλησης.

Ομάδα Νεανίδων

Η ομάδα νεανίδων (U19) των Εσπερίδων έχει κατακτήσει τέσσερα χρυσά μετάλλια σε Πανελλήνιο Πρωτάθλημα: το 1996 στην Καστοριά, το 2004 στα Πατήσια και το 2005 στην Κοζάνη. Επίσης δύο ασημένια στις διοργανώσεις του 2003 στην Καλλικράτεια και 2010 στο Ρέθυμνο. Τέλος, ένα χάλκινο το 2012 στην Κύμη.
Κατά την αγωνιστική περίοδο, 2009-10, η ομάδα των νεανίδων αναδείχτηκε πρωταθλήτρια τόσο στον 1ο Όμιλο Νεανίδων της Ε.Σ.ΚΑ.Ν.Α., όσο και Κυπελλούχος Ε.Σ.ΚΑ.Ν.Α. (απέναντι σε ομάδες όλων των ηλικιακών κατηγοριών).

Ομάδα Κορασίδων

Η ομάδα κορασίδων (U16) έχει κατακτήσει τρία χρυσά μετάλλια σε Πανελλήνιο Πρωτάθλημα: το 2004 στον Ιαλυσό Ρόδου, το 2009 στην Πτολεμαΐδα και το 2012 στο Βόλο. Ακόμη τρία ασημένια (2003 Μετς, 2006 Τρίπολη, 2007 Εύοσμος) και δύο χάλκινα (2005 Βόλος και 2011 Νικήτη). Επίσης κατέχει το ρεκόρ με εννέα κατακτήσεις χρυσού σε δέκα διοργανώσεις κορασίδων Ε.Σ.ΚΑ.Ν.Α.

Τμήμα γυναικείας πετοσφαίρισης

Το καλοκαίρι του 2011 τα σωματεία Γ.Σ. Ίκαρος Καλλιθέας και Εσπερίδες Καλλιθέας ανακοίνωσαν τη δημιουργία κοινού τμήματος γυναικείας πετοσφαίρισης, υπό το σύνθετο όνομα  «Ίκαρος Εσπερίδες».
Διοργανώσεις Ε.Π.Σ. Αθηνών 1994–95

Τα Αθηναϊκά τοπικά πρωταθλήματα Αθηνών της αγωνιστικής περιόδου 1994-95 διεξήχθησαν σε δυο ομίλους (των 18 ομάδων έκαστος) για την πρώτη κατηγορία, τέσσερις ομίλους (των 18 ομάδων) στη δεύτερη και έξι ομίλους (των 14-15 ομάδων) στην τρίτη κατηγορία. Συνολικά, στη διοργάνωση έλαβαν μέρος 193 σωματεία (36 στην Α΄, 72 στη Β΄ και 85 στη Γ΄Αθηνών).
Το πρωτάθλημα της Α΄ ΕΠΣΑ κατέκτησαν ο Άρης Πετρούπολης στον Α΄ όμιλο και ο Ολυμπιακός Λιοσίων στο Β΄ όμιλο. Υπερπρωταθλητής αναδείχθηκε ο Ολυμπιακός Λιοσίων, που νίκησε στον άτυπο Τελικό τον αντίπαλό του.
Ολυμπιακός Λιοσίων και Άρης Πετρούπολης κέρδισαν την άνοδο στη Δ΄Εθνική.
Στους τέσσερις ομίλους της Β΄ Αθηνών τους τίτλους πήραν ο Π.Α.Ο. Ρουφ, ο Διαγόρας Αιγάλεω, ο Α.Ο. Ανθούπολης και ο Πανερυθραϊκός.
Κυπελλούχος ΕΠΣΑ για το 1995 αναδείχτηκε ο Γ.Σ. Μαρκό. Επικράτησε στον Τελικό με 2-1 του Α.Ο. Αγίου Ιεροθέου.
Στίλπων

Ασέβεια και Άρειος Πάγος

Λένε πως αυτός ήταν που έκανε για την Αθηνά του Φειδία την ερώτηση: «Η Αθηνά, η κόρη του Δία, ήταν θεός;» του είπαν «ναι» και συνέχισε: «Αυτή όμως δεν είναι του Δία, αλλά του Φειδία». Συμφώνησαν και τότε συμπλήρωσε: «Επομένως δεν είναι θεός». Γι' αυτά τα λόγια οδηγήθηκε στον Άρειο Πάγο και δεν τα αρνήθηκε, αλλά είπε πως μίλησε σωστά, γιατί η Αθηνά δεν είναι θεός, αλλά θεά, αφού θεοί είναι οι άνδρες. Όμως οι Αρεο­παγίτες τον διέταξαν να φύγει αμέσως από την πόλη. Τότε ο Θεόδωρος ο άθεος, ο επονομαζόμενος θεός, είχε πει κοροϊδευτικά: «Πού το ξέρεις αυτό Στίλπων; σήκωσες το ρούχο της και το είδες;» Η αλήθεια είναι πως ο Θεόδωρος ήταν θρασύτατος, ενώ ο Στίλπων ευπρεπής.
Όταν ο Κράτης τον ρώτησε, αν ευχαριστούν τους θεούς οι ευχές και τα προσκυνήματα, λένε πως είπε: «Μη μου κάνεις τέτοιες ερωτήσεις στον δρόμο, ανόητε, αλλά όταν είμαι μόνος». Την ίδια απάντηση είχε δώσει ο Βίων όταν ρωτήθηκε, αν υπάρχουν θεοί: "Δεν θα απομακρύνεις από κοντά μου τον όχλο, ταλαίπωρε γέρο"
Ο Στίλπων ήταν απλός, ανεπιτήδευτος και προσαρμο­ζόταν εύκολα με τους απλούς ανθρώπους. Όταν κάποτε ο Κράτης ο κυνικός δεν απάντησε σε ερώτηση του, αλλά έκλασε, του είπε: «Ήξερα πως θα πεις τα πάντα εκτός απ' αυτά που πρέπει»! Κάποια φορά ο Κράτης του πρόσφερε ένα ξερό σύκο και συγχρόνως του έκανε μια ερώτηση, αυτός πήρε απλώς το σύκο και το έφαγε κι όταν εκείνος είπε: «Ηρακλή, έχασα το σύκο», του απάντησε: «Όχι μόνο το σύκο,αλλά και την ερώτηση της οποίας το σύκο ήταν προκαταβολή». Κάποιο χειμώνα που είδε τον Κράτητα ζα­ρωμένο από το κρύο, του είπε: «Μου φαίνεται, Κράτη, πως έχεις ανάγκη ρούχου καινού [καινούριου], (που σήμαινε επίσης ρούχου και-νου). Εκείνος ενοχλήθηκε και παρώδη­σε ως εξής:
Είδα τον Στίλπωνα σε άθλια κατάσταση στα Μέγαρα
όπου λένε πως βρίσκεται το κρεβάτι του Τυφωέος εκεί φερόταν εριστικά κι είχε μαζί του πολλούς φίλους,

που επιδιώκοντας την αρετή με λόγια, έχαναν τον καιρό τους.

Συζητήσεις και περιστατικά

Λένε πως τόσο προκαλούσε την προσοχή του κόσμου στην Αθήνα, ώστε έβγαιναν από τα εργαστήρια για να τον δουν. Όταν κάποιος του είπε: «Στίλπων, σε περιεργάζο­νται σαν θηρίο», απάντησε: «Όχι, σαν άνθρωπο αληθινό». Ήταν πολύ ικανός στις εριστικές συζητήσεις και απέρριπτε και τα είδη. Έλεγε πως όποιος λέει «άνθρωπος» δεν εν­νοεί τίποτε, επειδή δεν μιλάει ούτε γι αυτόν ούτε για εκείνον. Και γιατί να είναι αυτός και να μην είναι εκείνος; Άρα δεν είναι ούτε αυτός. Επίσης, έλεγε ότι λάχανο δεν είναι αυτό που του δείχνουν, γιατί το λάχανο υπήρχε πριν χιλιάδες χρόνια, άρα αυτό δεν είναι λάχανο. Λένε πως κάποτε, πριν ολοκληρωθεί μια συζήτηση που είχε με τον Κράτη, έτρεξε να αγοράσει ψάρια. Εκείνος προσπάθησε να τον συγκρατήσει λέγοντας: «Αφήνεις τη συζήτηση;» «Όχι, τη συζήτηση την κρατώ, εσένα αφήνω. Η συζήτηση μπορεί να περιμένει, τα ψάρια όμως θα πουληθούν». Αναφέρονται εννέα διάλογοι του με ψυχρό ύφος: «Μό­σχος», «Αρίστιππος ή Καλλίας», «Πτολεμαίος», «Χαιρεκράτης», «Μητροκλής», «Αναξιμένης», «Επιγένης», «Προς την κόρη του», «Αριστοτέλης». Ο Ηρακλείδης λέει πως υπήρξε μαθητής του και ο Ζήνων ο Κιτιεύς. Από τον Έρμιππο μαθαίνουμε πως πέθανε γέρος, αφού ήπιε κρασί για να επιταχύνει τον θάνατο.
Σάντι Κριζμάν

Ποδοσφαιρική καριέρα

Γεννήθηκε στην Πούλα, ενώ ξεκίνησε την καριέρα του στην ΝΚ Ζμίνι της γενέτειράς του όπου σκόραρε 7 γκολ σε 22 αγώνες. Το καλοκαίρι του 2007 ακολούθησε τον θείο του, τον προπονητή Ιγκόρ Πάμιτς, στην ομάδα ΝΚ Κάρλοβατς. Οι εμφανίσεις του εκεί τράβηξαν την προσοχή της ΧΝΚ Ριέκα, με την οποία υπέγραψε συμβόλαιο 3.5 χρόνων τον Ιανουάριο του 2008. Συνέχισε στην Κάρλοβατς για το υπόλοιπο της σεζόν σκοράροντας 15 γκολ σε 24 αγώνες στη σεζόν 2007-2008. Παρέμεινε στην Ριέκα για 3.5 χρόνια, σκοράροντας εννέα γκολ για τον σύλλογο. Είχε μέτρια επιτυχία με τη Ριέκα, με αποτέλεσμα τη μεταφορά του στην Ίστρα 1961, όπου και σημείωσε 7 γκολ στα πρώτα 13 παιχνίδια.
Στις 6 Ιανουαρίου 2014 ανακοινώθηκε ότι ο Κριζμάν υπέγραψε με την νοτιοκορεατική Τζόναμ Ντράγκονς.
Στις 5 Φεβρουαρίου 2017 υπέγραψε με τη σλοβενική ΝΚ Κόπερ.

ΑΕΛ

Στις 7 Ιουλίου 2017 ο ΑΕΛ ανακοίνωσε την ένταξη του Κριζμάν στην ομάδα με τριετές συμβόλαιο. Στις 30 Σεπτεμβρίου 2017, σκόραρε το πρώτο του γκολ σε ισοπαλία εντός έδρας 1-1 με τον ΠΑΟΚ. Στις 22 Οκτωβρίου 2017 σκόραρε το νικητήριο γκολ σε αγώνα εκτός έδρας με 1-0 εναντίον του Πλατανιά. Τρεις μέρες αργότερα σφράγισε μια νίκη εντός έδρας με 3-0 εναντίον της Παναχαϊκής στο εγχώριο κύπελλο. Στις 9 Δεκεμβρίου 2017, ο Κριζμάν σφράγισε μια νίκη για τη Λάρισα εναντίον της Ξάνθης, με τον κροάτη στράικερ να σκοράρει το μοναδικό γκολ του αγώνα στο πρόσθετο χρόνο. Στις 7 Φεβρουαρίου 2018 άνοιξε το σκορ σε μια νίκη εντός έδρας με 3-2 εναντίον του ΠΑΣ Γιάννινα, βοηθώντας την ομάδα του να προκριθεί στους ημιτελικούς του Κυπέλλου Ελλάδας. Την 1η Μαρτίου του 2018, σκόραρε αποφασιστικό γκολ σε νίκη εντός έδρας με 2-1 στο πρώτο αγώνα του ημιτελικού του Κυπέλλου Ελλάδας εναντίον της ΑΕΚ.

ΠΑΣ Γιάννινα

Στις 26 Ιουλίου 2018 υπέγραψε με τον ΠΑΣ Γιάννινα. Στις 25 Σεπτεμβρίου 2018, σκόραρε το πρώτο του γκολ για την ομάδα του με νίκη εντός έδρας 2-1 εναντίον του Ατρόμητου στη φάση των ομίλων του Κυπέλλου ελλάδας. Στις 29 Σεπτεμβρίου 2018, σκόραρε το πρώτο γκολ του στη Σούπερ Λίγκα με τη νέα του ομάδα, ανοίγοντας το σκορ στην ήττα με 2-1 εναντίον του Παναθηναϊκού. Στις 25 Νοεμβρίου 2018, ο Κρίζμαν σκόραρε εξασφαλίζοντας τη νίκη του ΠΑΣ Γιάννινα εναντίον του Λεβαδειακού στο στάδιο Ζωσιμάδες, σώζοντας τους προσωρινά από τον υποβιβασμό.
Εκβάτανα

Η μοναδική κυκλική οχύρωση

Το χαρακτηριστικότερο σημείο της πόλης ήταν η επτάτειχη κυκλική οχύρωση της ακρόπολής της, μοναδική στην αρχαιότητα, συνολικού μήκους (περιμέτρου) ίδιου των τειχών της αρχαίας Αθήνας. Συγκεκριμένα η ακρόπολη ήταν κτισμένη επί λόφου περιβεβλημένη από επτά κυκλοτερή τείχη επάλληλα ανυψούμενα από έξω προς τα μέσα βαμμένα με την ακόλουθη σειρά χρωμάτων: λευκό, μαύρο, πορφυρό, μπλε, πορτοκαλί, αργυρό, και χρυσό. Η έντονη εναλλαγή αυτή των χρωμάτων των τειχών καθιστούσαν αυτά ορατά από μεγάλη απόσταση δίνοντάς τους μια ιδιαίτερη αίγλη.

Μέσα στην ακρόπολη ήταν το ανάκτορο όπου διέμενε ο Δηιόκης Το ανάκτορο αυτό είχε περίμετρο επτά σταδίων, περίπου 1300 μέτρα, και ήταν κατασκευασμένο από ξυλεία κέδρου και κυπαρίσσου, οι δε δοκοί, οι κίονες, τα κιονόκρανα και τα υπέρθυρα σανιδώματα ήταν επενδυμένα με φύλλα χρυσού και αργύρου. Εκτός του ανακτόρου υπήρχαν επίσης σπουδαίοι ναοί, όπως εκείνος του Μίθρα, ιερά και κάποια δημόσια κτίρια, ενώ έξω από τα τείχη κατοικούσε ο λαός.

Ο θησαυροί της πόλης

Τα Εκβάτανα παρέμειναν έδρα των διαδόχων του Δηϊόκη καθώς και θερινή διαμονή της Δυναστείας των Αρσακιδών. Ο Μέγας Αλέξανδρος επισκέφθηκε δύο φορές τα Εκβάτανα, το 330 π.Χ. και το 324 π.Χ. όπου και βρήκε αμύθητο θησαυρό, όπως βεβαιώνει ο Αρριανός. Κατά τον Ιουστίνο ο θησαυρός εκείνος έφθανε τα 180.000 τάλαντα ενώ κατά τον Στράβωνα τα 190.000 τάλαντα. Ο Μ. Αλέξανδρος αφαίρεσε το μεγαλύτερο μέρος του χρυσού επικαλύμματος του ανακτόρου, ενώ το υπόλοιπο αφαίρεσαν ο Αντίγονος και ο Σέλευκος ο Νικάτωρ.
Το 330 π.Χ. στα Εκβάτανα σκοτώθηκε ο Παρμενίων και εκεί το 325 π.Χ. πέθανε ο Ηφαιστίων. Επί Αντιόχου του Μεγάλου μόνο ο ναός του Μίθρα διατηρούσε ακόμα επίχρυσους κίονες και μεγάλο αριθμό χρυσών κεράμων. Από το υλικό αυτό προέρχονταν τα νομίσματα που κόπηκαν τότε αξίας 4.000 ταλάντων. Κατά την εκστρατεία του Αντιόχου Δ΄ του Επιφανούς εναντίον των Πάρθων (165/4 π.Χ.), ο Έλληνας βασιλιάς της Συρίας επανίδρυσε τα Εκβάτανα ως Επιφάνεια.
Επί των ερειπίων της πόλης αυτής έχει ανοικοδομηθεί η σημερινή πόλη Χαμαντάν του Ιράν.
Ένωση Καθολικών Βιβλιοθηκών

Η Ένωση Καθολικών Βιβλιοθηκών (αγγλ.Catholic Library Association - CLA) ιδρύθηκε το 1921 με έδρα το Σικάγο και αποτελεί ένα διεθνή οργανισμό εκπροσώπησης των Καθολικών Βιβλιοθηκών. Αρχικά ιδρύθηκε ως τμήμα της Καθολικής Εκπαιδευτικής Ένωσης (Catholic Educational Association), η οποία είναι πλέον γνωστής ως Εθνική Καθολική Εκπαιδευτική Ένωση (National Catholic Educational Association.), ώσπου το 1931 αποτέλεσε ανεξάρτητο οργανισμό.

Διοίκηση

Η CLA διευθύνεται  από την Εκτελεστική Επιτροπή (Executive Board), την οποία απαρτίζουν ο Πρόεδρος (President), ο Αντιπρόεδρος (Vice President), ο Προηγούμενος Πρόεδρος (Immediate Past President), ο Εκτελεστικός Διευθυντής (Executive Director) και 5 μέλη (Μembers-at-large) και είναι υπεύθυνη για τη διαχείριση των υποθέσεων της ένωσης. Σε τοπικό επίπεδο η CLA εκπροσωπείται από τα Περιφερειακά Παραρτήματα (Regional CLA Chapters), τα οποία προωθούν τους σκοπούς της και ενισχύουν το έργο της. Επιπλέον, για την εκτέλεση συγκεκριμένων καθηκόντων, η CLA συστήνει επιμέρους Επιτροπές (Committees) και Τμήματα (Sections), τα οποία λειτουργούν επικουρικά προς το έργο της Εκτελεστικής Ειτροπής.

Σκοπός

Βασικό σκοπό  της CLA αποτελεί η υποστήριξη και προώθηση της αποστολής της Καθολικής Εκκλησίας, καθώς και η εκπροσώπηση των Καθολικών βιβλιοθηκών, η υπεράσπιση των συμφερόντων τους και η ενίσχυση του έργου τους. Σύμφωνα με την επίσημη ιστοσελίδα της, η CLA επιδιώκει να επιτύχει το σκοπό της, ενθαρρύνοντας την πρόοδο των υπηρεσιών των βιβλιοθηκών και τη βελτίωση των πηγών τους μέσω της Καθολικής, οικουμενικής και δια - θρησκευτικής συνεργασίας, των εκδόσεων, της εκπαίδευσης, καθώς και της πληροφόρησης. Για το σκοπό αυτό η ένωση θα ενθαρρύνει την ανάπτυξη των βιβλιοθηκών που σχετίζονται με τη θρησκεία ως κέντρα της χριστιανικής σκέψης, προκειμένου να χρησιμεύσουν ως τα θεμέλια και η συντονιστική δύναμη για τις εκπαιδευτικές προσπάθειες της Εκκλησίας.

Δράση

Η CLA είναι ένας διεθνής οργανισμός που εργάζεται για την προώθηση των Καθολικών βιβλιοθηκών και την υπεράσπιση των συμφερόντων τους. Παράλληλα, συμβάλλει στην επαγγελματική εξέλιξη των μελών της, παρέχοντας καθοδήγηση σχετική με ζητήματα που άπτονται της Βιβλιοθηκονομίας και διεξάγει ένα ετήσιο εθνικό συνέδριο (Annual National Convention), μέσω του οποίου τα μέλη της έρχονται σε επαφή, ανταλλάσσουν ιδέες και απόψεις και ενημερώνονται για αναδυόμενα ζητήματα του χώρου. Επιπρόσθετα, η ένωση αναγνωρίζει τη σημαντική συνεισφορά των μελών της στο έργο της με την απονομή τιμητικών διακρίσεων και την προσφορά υποτροφιών και χρηματοδοτήσεων. Επιπλέον, δημοσιεύει το περιοδικό «Catholic Library World», εκδίδει το ευρετήριο Καθολικής λογοτεχνίας με τίτλο «Catholic Periodical and Literature Index» και ενθαρρύνει τη δημιουργία Βιβλιοθηκών με θρησκευτικό προσανατολισμό. Στα πλαίσια των δραστηριοτήτων της CLA έγκειται και η ανάπτυξη συνεργατικών σχέσεων με συναφείς ενώσεις και οργανισμούς που υπηρετούν κοινά συμφέροντα, αποσκοπώντας στην προώθηση της Καθολικής λογοτεχνίας σε ευρύτερα γεωγραφικά πλαίσια.
Ανάθημα των Ταραντίνων (Δελφοί)

Περιγραφή

Καθώς ο επισκέπτης κινείται κατά μήκος της Ιεράς Οδού, και έχοντας στο αριστερό του χέρι την ανατολική πλευρά του πολυγωνικού τοίχου, συναντά μία σειρά από περίφημα μνημεία. Το πρώτο στη σειρά, σύμφωνα με τη μαρτυρία του Παυσανία , είναι η βάση όπου έστεκαν αφιερώματα των Ταραντίνων, και συγκεκριμένα τα χάλκινα αγάλματα ενός δελφινιού, του Λακεδαιμόνιου ήρωα Φαλάνθου και του επώνυμου ήρωα Τάραντα, και άλλων μορφών, που δεν κατονομάζονται από τον Παυσανία. Το αφιέρωμα ήταν έργο των περίφημων γλυπτών Ονάτα από την Αίγινα και Αγελάδα από το Άργος και χρονολογείται στις αρχές του 5ου αι. π.Χ. Πίσω από το μνημείο στέκει βάση με κυκλική πλίνθο, όπου είχαν ανεγείρει τρίποδα οι κάτοικοι της πόλης του Κρότωνα στην Νότια Ιταλία, και χρονολογείται πιθανόν στην ίδια περίοδο.
Όθωνας Έσσλιν

Βιογραφικά στοιχεία

Ο Έσσλιν γεννήθηκε στην Αθήνα στις 3 Δεκεμβρίου του 1880. Ήταν το νεότερο από τα οκτώ παιδιά του βαυαρικής καταγωγής μηχανικού Αριστείδη Έσσλιν και της Μαρίας Νοταρά, εγγονής του στρατηγού Γεωργίου Καραϊσκάκη και ήταν ρωμαιοκαθολικού δόγματος. Στις αρχές του 1906 εισήλθε στον Μακεδονικό Αγώνα ηγούμενος ενός μικρού ένοπλου σώματος το οποίο έδρασε στις περιοχές του Περιστερίου και του Μοριχόβου, σε συνεργασία με άλλους οπλαρχηγούς όπως οι Νικολούδης, Φωτάκης, Καραβίτης, Ρακοβίτης κ.ά. Στις 23 Απριλίου του 1906 ο Έσσλιν συμμετείχε από κοινού με άλλους οπλαρχηγούς σε μάχη με οθωμανικά αποσπάσματα στο Έλοβο Φλώρινας και λίγο αργότερα επανήλθε στην Ελλάδα.
Επανήλθε στη Μακεδονία στα μέσα του 1907 ως στέλεχος στο σώμα του ανθυπολοχαγού πεζικού Δημητρίου Παπαβιέρου (καπετάν Γκούρα) το οποίο έδρασε στη βορειοδυτική πλευρά του Βόρα. Στις 14 Ιουνίου, έλαβε μέρος σε πολύνεκρη μάχη με οθωμανικές δυνάμεις μεταξύ των χωριών Ζαγοριτσάνης (νυν Βασιλειάδα) και Λεχόβου. Η δεύτερη παρουσία του στη Δυτική Μακεδονία ολοκληρώθηκε τον Δεκέμβριο του ίδιου έτους όταν το απόσπασμα στο οποίο συμμετείχε επέστρεψε στην Ελλάδα λόγω ασθένειας του επικεφαλής του, Παπαβιέρου.
Ο Όθωνας Έσσλιν απεβίωσε λίγα χρόνια αργότερα, στη γενέτειρά του, Αθήνα, στις 30 Νοεμβρίου του 1913.
Δρυ Λακωνίας

Γενικά και ιστορικά στοιχεία

Το χωριό είναι κτισμένο σε υψόμετρο 180 μέτρων επί λόφου κοντά στις ακτές του Μεσσηνιακού κόλπου. Η ονομασία του οφείλεται στο δέντρο δρυς (βελανιδιά) που υπάρχει στην περιοχή. Το 1618, σύμφωνα με υπόμνημα που συντάχτηκε από τον Πέτρο Μεδίκο με αποδέκτη τον Κάρολο του Νεβέρ, στο Δρυ κατοικούσαν 85 οικογένειες, ενώ κατά τη δεκαετία του 1850 ζούσαν στο χωριό 48 οικογένειες.  
Διοικητικά, υπαγόταν κατά τα μέσα του 19ου αιώνα στον δήμο Μέσσης της επαρχίας Οιτύλου. Παρά τη μεταγενέστερη κατάργηση των δήμων συνέχισε να ανήκει στην επαρχία Οιτύλου μέχρι και το 1997, ενώ στη συνέχεια υπήχθη στον καποδιστριακό δήμο Οιτύλου. Από το 2011 ανήκει στον νεοσύστατο δήμο Ανατολικής Μάνης.
Χοσέ Αντόνιο Γκόμες

Καριέρα

Γεννήθηκε στη La Massana της Ανδόρρας. Σε όλη του τη καριέρα αγωνιζόμενος σε ισπανικά πρωταθλήματα με τις ομάδες FC Andorra, UD Ibiza-Eivissa, CD Ciudad de Vícar και CF San Rafael.
Ξεκίνησε τη διεθνή καριέρα του στην Εθνική Ανδόρρας το 2006. Συμμετείχε στα προκριματικά του παγκοσμίου κυπέλλου 2010 και του ευρωπαϊκού πρωταθλήματος 2012.
Ινέπολη

Ιστορία

Η πόλη Ινέπολη του Πόντου είχε πριν την Συνθήκη της Λωζάνης 5765 κατοίκους από τους οποίους οι 3000 ήταν Έλληνες οι περισσότεροι από τους Έλληνες συμμετείχαν στην ανταλλαγή των πληθυσμών το 1923, όσοι εγκαταστάθηκαν στην Αθήνα τους παραχωρήθηκε η συγκεκριμένη συνοικία της Νέας Ιωνίας δυτικά από τους πρόσφυγες της Σαφράμπολης. Οι πρόσφυγες ανήγειραν τον Ιερό Ναό Κοιμήσεως της Θεοτόκου στο κέντρο της συνοικίας, οι εργασίες ανέγερσης ξεκίνησαν το 1924 και ολοκληρώθηκαν το 1931, τα εγκαίνια του ναού έγιναν από τον αρχιεπίσκοπο Αθηνών Χρυσόστομο στις 18 Μαΐου/1938. Ο ναός ανήκει στην Ιερά Μητρόπολη Νέας Ιωνίας και Φιλαδέλφειας - Β' Αρχιερατική Περιφέρεια και είναι έδρα ενορίας. Οι πρόσφυγες δημιούργησαν τον Σύλλογο Ινεπολιτών-Κασταμονιτών, ο Σύλλογος τοποθέτησε το 1988 στην πλατεία Παναγίτσας ηρώο με μαρμάρινη γλυπτή σύνθεση του καλλιτέχνη Μανιατάκου, που παριστά ένα νεαρό κορίτσι το οποίο αναδύεται από τα χαλάσματα με ύφος οργίλο να κρατά ένα κλαδί ελιάς προς τιμή των πεσόντων.

Χαρακτηριστικά

Είναι μια μικρή ήσυχη περιοχή της Νέας Ιωνίας χωρίς εμπορική δραστηριότητα, διασχίζεται στο μέσο από την Οδό Τριανταφύλλου Αυγερινού που συνδέει την Ινέπολη με τον Περισσό, κάθετα διασχίζεται από την Οδό Τραπεζούντας που συνδέει την Ινέπολη με την Σαφράμπολη. Στην διασταύρωση την οδού Τριανταφύλλου Αυγερινού με την Τραπεζούντας βρίσκεται ο Ιερός Ναός Κοιμήσεως της Θεοτόκου, απέναντι από τον ναό βρίσκεται το μεγάλο πάρκο της Παναγίτσας με το γλυπτό του καλλιτέχνη Μανιατάκου από το 1988 προς τιμή των πεσόντων θυμάτων το 1923 από την Ινέπολη και την Κασταμονή του Πόντου.